CELEX: 32021D1427
Language: fi
Date: 2021-05-21 00:00:00
Title: Komission täytäntöönpanopäätös (EU) 2021/1427, annettu 21 päivänä toukokuuta 2021, pilottihankkeesta Euroopan parlamentin ja neuvoston direktiivissä (EU) 2021/555 lupien epäämisen osalta vahvistettujen hallinnollista yhteistyötä koskevien säännösten täytäntöön panemiseksi sisämarkkinoiden tietojenvaihtojärjestelmän avulla (ETA:n kannalta merkityksellinen teksti)

1.9.2021   
               
               
                  FI
               
               
                  Euroopan unionin virallinen lehti
               
               
                  L 307/20
               
            
         KOMISSION TÄYTÄNTÖÖNPANOPÄÄTÖS (EU) 2021/1427,
         annettu 21 päivänä toukokuuta 2021,
         pilottihankkeesta Euroopan parlamentin ja neuvoston direktiivissä (EU) 2021/555 lupien epäämisen osalta vahvistettujen hallinnollista yhteistyötä koskevien säännösten täytäntöön panemiseksi sisämarkkinoiden tietojenvaihtojärjestelmän avulla
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon hallinnollisesta yhteistyöstä sisämarkkinoiden tietojenvaihtojärjestelmässä ja komission päätöksen 2008/49/EY kumoamisesta (IMI-asetus) 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 1024/2012 (1) ja erityisesti sen 4 artiklan 1 kohdan,
         sekä katsoo seuraavaa:
         
                     (1)
                  
                  
                     Asetuksella (EU) N:o 1024/2012 perustettu sisämarkkinoiden tietojenvaihtojärjestelmä, jäljempänä ’IMI’, on internetin kautta käytettävä ohjelmasovellus. Komissio kehitti IMIn yhteistyössä jäsenvaltioiden kanssa auttaakseen näitä unionin säädösten mukaisten tietojenvaihtovaatimusten noudattamisessa. Tämä keskitetty yhteydenpitojärjestelmä helpottaa rajojen yli tapahtuvaa tietojenvaihtoa ja keskinäistä avunantoa.
                  
               
                     (2)
                  
                  
                     Asetuksen (EU) N:o 1024/2012 4 artiklan 1 kohdan mukaan komissio voi toteuttaa pilottihankkeita, joissa arvioidaan IMIn tehokkuutta sellaisten unionin säädöksiin sisältyvien hallinnollista yhteistyötä koskevien säännösten täytäntöönpanossa, joita ei ole lueteltu kyseisen asetuksen liitteessä.
                  
               
                     (3)
                  
                  
                     Euroopan parlamentin ja neuvoston direktiivissä (EU) 2021/555 (2) säädetään jäsenvaltioiden välisestä hallinnollisesta yhteistyöstä ampuma-aseiden hankinnan ja hallussapidon valvonnan alalla. Kyseisen direktiivin 18 artiklan mukaan komissio vahvistaa yksityiskohtaiset järjestelyt kyseisessä artiklassa mainittujen tietojen järjestelmällistä, sähköisesti tapahtuvaa vaihtamista varten. Komissio on antanut delegoidun asetuksen (EU) 2021/1423 (3), jossa vahvistetaan yksityiskohtaiset järjestelyt kyseisen artiklan 4 kohdassa mainittujen, lupien epäämistä koskevien tietojen järjestelmällistä vaihtamista varten. IMI voi olla tehokas väline pantaessa täytäntöön kyseisen delegoidun asetuksen soveltamisalaan kuuluva hallinnollista yhteistyötä koskeva säännös. Kyseisestä hallinnollista yhteistyötä koskevasta säännöksestä olisi siksi toteutettava asetuksen (EU) N:o 1024/2012 4 artiklassa tarkoitettu pilottihanke.
                  
               
                     (4)
                  
                  
                     IMIssä olisi asetettava saataville tarvittavat tekniset toiminnot, mukaan lukien tietokanta, jotta jäsenvaltioiden toimivaltaiset viranomaiset voivat täyttää delegoidussa asetuksessa (EU) 2021/1423 vahvistetut velvoitteensa.
                  
               
                     (5)
                  
                  
                     IMIllä olisi helpotettava jäsenvaltioiden viranomaisten välistä hallinnollista yhteistyötä siten, että kyseiset viranomaiset voivat tehdä hakuja IMI-tietokannasta tarkistaakseen, onko jotakin tiettyä henkilöä estetty hankkimasta tai pitämästä hallussaan ampuma-asetta. Jotta voidaan kunnioittaa niiden henkilöiden oikeuksia tietosuojaan, joista on tallennettu tietoja tietokantaan, kansalliset viranomaiset saavat ainoastaan tutustua jotakin tiettyä henkilöä koskeviin tietoihin. Kansalliset viranomaiset eivät saa tehdä hakuja muilla perusteilla, esimerkiksi kaikista epäämisistä tiettynä ajanjaksona tai tietyssä jäsenvaltiossa.
                  
               
                     (6)
                  
                  
                     Sen varmistamiseksi, että pilottihankkeen yhteydessä vaihdetut henkilötiedot suojataan asetuksen (EU) N:o 1024/2012 14 artiklan mukaisesti heti, kun niitä ei enää tarvita, olisi täsmennettävä, mistä päivästä lähtien tällaisten tietojen katsotaan tulleen tarpeettomiksi kyseisen artiklan tarkoituksissa. Kyseisen päivän olisi vastattava sitä, joka delegoidun asetuksen (EU) 2021/1423 5 artiklan mukaisesti määritetään päiväksi, jona epäämispäätöstä koskevat tiedot eivät enää saa olla saatavilla IMIssä. Lisäksi on aiheellista selventää, että suojatut tiedot poistetaan automaattisesti IMIstä kolmen vuoden kuluttua ilman muodollisen sulkemisen tarvetta.
                  
               
                     (7)
                  
                  
                     Komissio toimittaa Euroopan parlamentille ja neuvostolle arvioinnin pilottihankkeen tuloksista asetuksen (EU) N:o 1024/2012 4 artiklan 2 kohdan mukaisesti. On aiheellista täsmentää päivä, johon mennessä arviointi olisi toimitettava.
                  
               
                     (8)
                  
                  
                     Tässä päätöksessä säädetyt toimenpiteet ovat asetuksen (EU) N:o 1024/2012 24 artiklalla perustetun komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Pilottihanke
            Toteutetaan pilottihanke direktiivin (EU) 2021/555 18 artiklan 4 kohdan osalta, siltä osin kuin siinä mainittu tietojenvaihto kuuluu delegoidun asetuksen (EU) 2021/1423 soveltamisalaan, jotta voidaan panna täytäntöön kyseisessä kohdassa vahvistettu ja kyseisessä delegoidussa asetuksessa tarkennettu hallinnollista yhteistyötä koskeva säännös sisämarkkinoiden tietojenvaihtojärjestelmän, jäljempänä ’IMI’, avulla.
         
         
            2 artikla
            Toimivaltaiset viranomaiset
            Pilottihankkeessa toimivaltaisina viranomaisina pidetään direktiivin (EU) 2021/555 18 artiklan 3 kohdassa tarkoitettuja kansallisia viranomaisia.
         
         
            3 artikla
            Toimivaltaisten viranomaisten välinen hallinnollinen yhteistyö
            IMIssä asetetaan pilottihankkeen tarkoituksia varten saataville seuraavat toiminnot:
            
                        a)
                     
                     
                        tietokanta epäämistä koskevien tietojen säilyttämistä ja jakamista varten delegoidun asetuksen (EU) 2021/1423 mukaisesti;
                     
                  
                        b)
                     
                     
                        haku, jonka avulla toimivaltaiset viranomaiset voivat tarkistaa, sisältääkö tietokanta epäämistä koskevia tietoja jostakin tietystä henkilöstä;
                     
                  
                        c)
                     
                     
                        toiminto, jolla voidaan poistaa ja päivittää merkintöjä delegoidun asetuksen (EU) 2021/1423 4 artiklan mukaisesti;
                     
                  
                        d)
                     
                     
                        järjestelmä, jolla voidaan lähettää toimivaltaisille viranomaisille säännöllisiä sähköpostimuistutuksia tiettyjen merkintöjen tarkistamisesta delegoidun asetuksen (EU) 2021/1423 4 artiklan mukaisesti.
                     
                  
         
            4 artikla
            Henkilötietojen säilyttäminen
            Jotta pilottihankkeen yhteydessä tietokannassa säilytettäviä ja jaettavia henkilötietoja voidaan suojata asetuksen (EU) N:o 1024/2012 14 artiklan mukaisesti, päivänä, josta lähtien kunkin epäämispäätöksen osalta ei enää tarvitse säilyttää ja jakaa henkilötietoja, pidetään päivää, jona kyseistä epäämispäätöstä koskevat tiedot eivät enää saa olla saatavilla komission delegoidun asetuksen (EU) 2021/1423 5 artiklan mukaisesti. Suojatut tiedot poistetaan IMIstä automaattisesti kolmen vuoden kuluttua tietojen suojaamispäivästä.
         
         
            5 artikla
            Seuranta ja raportointi
            Komissio antaa jäsenvaltioille tilastoja tietokantaan tallennettujen merkintöjen lukumäärästä. Tällainen raportointi ei kata tietoja yksittäisistä epäämispäätöksistä.
         
         
            6 artikla
            Arviointi
            Asetuksen (EU) N:o 1024/2012 4 artiklan 2 kohdassa edellytetty pilottihankkeen tulosten arviointi toimitetaan Euroopan parlamentille ja neuvostolle viimeistään [… julkaisutoimisto:. lisätään päivämäärä, joka on kolme vuotta
               tämän päätöksen voimaantulosta].
         
         
            7 artikla
            Voimaantulo
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 21 päivänä toukokuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 316, 14.11.2012, s. 1.
         
            (2)  Euroopan parlamentin ja neuvoston direktiivi (EU) 2021/555, annettu 24 päivänä maaliskuuta 2021, aseiden hankinnan ja hallussapidon valvonnasta (EUVL L 115, 6.4.2021, s. 1).
         
            (3)  Komission delegoitu asetus (EU) 2021/1423, annettu 21 päivänä toukokuuta 2021, Euroopan parlamentin ja neuvoston direktiivin (EU) 2021/555 mukaisista yksityiskohtaisista järjestelyistä tiettyjen ampuma-aseiden hankinta- tai hallussapitolupien epäämistä koskevien tietojen järjestelmällistä sähköistä vaihtamista varten (ks. tämän virallisen lehden s. 3).